กรมอนามัย ชวนทำความสะอาดบ้านหลังน้ำลด แนะนำ 3 ขั้นตอน กำจัดเชื้อราในบ้านที่เกิดจากน้ำท่วมขัง
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า ช่วงน้ำท่วมน้ำจะพัดพาสิ่งสกปรกมาจากทุกสารทิศ ทั้งโคลนตม ขยะ วัสดุ สิ่งของต่างๆ ส่งผลให้เกิดการหมักหมม อาจเป็นสาเหตุทำให้เกิดการระบาดของโรคได้ เมื่อสถานการณ์คลี่คลาย การล้างบ้านให้สะอาดปลอดภัยตามหลักสุขาภิบาล จึงเป็นสิ่งสำคัญที่ต้องดำเนินการเป็นอันดับแรก ก่อนเข้าไปในบ้านต้องสำรวจตรวจสอบความเสียหาย การรั่วของกระแสไฟฟ้า หากไม่แน่ใจให้รีบปรึกษาจากช่างไฟฟ้าเสียก่อน หลังจากนั้นให้เปิดประตู หน้าต่างทิ้งไว้ เพื่อระบายความชื้นออกไป ก่อนทำความสะอาดบ้านและกำจัดเชื้อรา ต้องสวมหน้ากาก ถุงมือยางและรองเท้าบูททุกครั้ง เพื่อป้องกันการได้รับเชื้อราเข้าสู่ร่างกาย การทำความสะอาดให้นำเครื่องใช้ เครื่องเรือน เครื่องนอนและเฟอร์นิเจอร์ ทำความสะอาดและฆ่าเชื้อโรคด้วยการนำไปตากแดด ส่วนเชื้อราบนเฟอร์นิเจอร์ไม้ เพดาน ผนังบ้าน กำจัดได้ด้วย 3 ขั้นตอนคือ 1.พื้นผิววัสดุที่พบเชื้อรา ให้ใช้กระดาษทิชชูแผ่นหนาขนาดใหญ่ หรือกระดาษหนังสือพิมพ์พรมน้ำพอชื้น เช็ดบนพื้นผิวนั้นไปในทางเดียวกัน ทิ้งกระกระดาษนั้นใส่ถุงมัดปากให้แน่น นำไปทิ้งในถังขยะที่ปิดมิดชิด 2.ใช้กระดาษเหมือนเดิมแต่ชุบด้วยน้ำที่ผสมสบู่หรือน้ำยาล้างจาน เช็ดซ้ำในจุดเดิมอีกครั้ง และ 3. ให้ใช้ฆ่าเชื้อรา ด้วยการใช้น้ำส้มสายชู 5-7 เปอร์เซ็นต์ หรือแอลกอฮอล์ความเข้มข้น 60-90 เปอร์เซ็นต์ เช็ดทำความสะอาด สำหรับเชื้อราบนที่นอน หรือฟูกที่มีร่องรอยหรือกลิ่นอับชื้น ให้ใช้น้ำยาฆ่าเชื้อฉีดพรมให้ทั่วที่นอน หรือใช้แอลกอฮอล์ล้างแผลผสมน้ำอุ่นเช็ดร่องรอยเชื้อราบนที่นอน จากนั้นนำที่นอนไปตากแดดจัดๆ เมื่อที่นอนแห้งสนิท ให้ดูดฝุ่นที่นอนทั้ง 2 ด้านอีกครั้ง แต่หากร่องรอยเชื้อรามีจำนวนมาก จนยากกำจัดได้  ไม่ควรนำที่นอนหรือฟูกดังกล่าวมาใช้  ทั้งนี้ หลังจากล้างทำความสะอาดบ้านและกำจัดเชื้อรา ควรอาบน้ำชำระร่างกายให้สะอาดทันที เพื่อความปลอดภัยและสุขอนามัยที่ดี